**Colind sau manifest?**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trimit acum colindul meu departe

ca un ecou al unei mari minuni,

să vă deschidă gândul ca o carte

ce-nșiruie prin litere cărbuni.

Colindul meu e semn de libertate

al unei Lumi ce arde pentru noi,

născută într-un staul pe-nserate

Lumina Ei e astăzi doar gunoi?

A banului lucire ne cuprinde

și totul se reduce la un cont.

Trăim doar pentru apă și merinde,

tratăm credința noastră cu afront.

Cum am pierdut a sufletului pală?

Când am schimbat credința pe arginți?

Cine ne-a ”uns” cu-a bogăției smoală

Și ne-a lăsat, pe toți, fără de sfinți?

Răspunsul este, astăzi, mult prea simplu

Se regăsește din păcate-n noi:

Ne-am rătăcit în scurtul nost’ periplu’

Suntem mult prea bolnavi, … că suntem goi.

Colindul meu e azi ecografie

Și ne arată că suntem prea… jos,

Dar ne indică pâlpâirea vie

Ce arde prin credința în Cristos.

Credința azi ne-arată izbăvirea,

e corolar al unui pact sublim:

când de Crăciun ni s-a nascut Iubirea,

am învățat să știm ce să dorim.

Colindul meu e un îndemn la viață:

Noi să urcăm pe trepte, către sfinți!

Să nu ne transformăm într-o paiață

ce-n teatrul vieții calcă pe credinți!

Colindul meu, în prag de Sărbătoare,

nu vă aduce brazi, cadouri mii,

nu este un îndemn la desfătare

slăvind licoarea bahică din vii.

Colindul meu e gând și e credință,

e un îndemn spre viața de urmat:

lasând în urma neagra neputință,

eliberăm un crez, prea des stigmat.

Colindul meu e mulțumirea vie

că astăzi sunt creștin, sărbătoresc

o naștere a unui Domn, solie

a tot ce simt în crez Dumnezeiesc.